Գրքարուեստը դիպուկ օրինակ մը կը հանդիսանայ այն շքեղ ու ներդաշնակ համադրութեան՝ որ դարերու ընթացքին ձեւաւորուեցաւ եւ աստիճանաբար զարգացաւ: Շփումները ոչ նուազ կարեւոր էին եկեղեցական երաժշտութեան մարզին մէջ: Կոստանդնուպոլսոյ Հայոց կողմէ Բիւզանդական խազագրութեան առժամեայ կիրարկումը, որուն ընկերակցեցաւ Պոլսահայ տպարանի մէջ Յունական խազերու շարժուն տիպերու ստեղծումը՝ այս երեւոյթին սոսկ մի երեսակը կը ցուցաբերէ. Եկմալեանի Պատարագի դաշնաւորումը, եւ Ս. Պետերբուրգի կաճառի կողմէ անոր վաւերացումը այլ օրինակ մըն է: Նոյն ատեն՝ Kircher-ի եւ Schröder-ի ուսումնասիրութիւնները ցոյց կու տան, թէ այդ հետաքրքրութիւնը միակողմանի չէր: